Ministrul Sănătăţii, Alexandru Rafila, a vorbit luni, 25 martie, despre decizia autorităților de a închide grădinițele, școlile și liceele din Sectorul 5 pentru dezinsecție, după ce în mai multe unități școlare au fost semnalate ploșnițe.
"Eu nu ştiu exact care este cauza că fix în Sectorul 5... Eu nu cred că ploşniţele au aşa o informaţie până unde este Sectorul 5 şi de unde începe, de exemplu, Sectorul 4. În mod evident, este vorba de asigurarea condiţiilor igienice în şcoli", a spus ministrul.
Alexandru Rafila a adăugat că, pentru combaterea ploșnițelor, este necesară informarea familiilor copiilor și a copiilor, "pentru că aceleaşi măsuri igienice trebuie luate şi la domiciliul fiecăruia dintre ei".
"Sigur, poate fi o problemă legată de o activitate intensă sau o recrudescenţă a apariţiei acestor insecte, dar nu pot să fac niciun comentariu. Este foarte bine că se face în Sectorul 5 dezinfecţie şi lucrul ăsta este foarte bun", a completat ministrul Sănătăţii.
Primarul Sectorului 5, Cristian Popescu Piedone, și ministra Educației, Ligia Deca, au decis suspendarea cursurilor în instituţiile de învăţământ în 25 martie, pentru dezinsecţie în clădiri şi în perimetrul acestora, începând de vineri, după finalizarea orelor de curs. Decizia a fost luată în urma mai multor sesizări primite din partea părinților.